作者:劉克莊
標題:賀新郎
內容:老去光陰駛。向西風、疏林變纈，殘霞成綺。尚喜暮年腰腳健，不礙登山臨水。算自古、英遊能幾。客與桓公俱臭腐，獨流傳、吹帽狂生爾。後來者，亦猶此。籃輿伊軋柴桑裡。問黃花、沒些訊息，空籬而已。賴有一般芙蓉月，偏照先生懷裡。且覓個、欄干同倚。檢點樽前誰見在，憶平生、共插茱萸底。歡未足，飲姑止。